Document ID: 32011D0107
Publication Date: 2011-02-10

Title and Content:
ROZHODNUTIE KOMISIE
z 10. februára 2011,
ktorým sa mení a dopĺňa rozhodnutie 2007/756/ES, ktorým sa prijíma spoločná špecifikácia národného registra vozidiel
[oznámené pod číslom K(2011) 665]
(Text s významom pre EHP)
(2011/107/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2008/57/ES zo 17. júna 2008 o interoperabilite systému železníc v Spoločenstve (1), a najmä na jej článok 33,
keďže:
(1)
V oddiele 2.2 prílohy k rozhodnutiu Komisie 2007/756/ES z 9. novembra 2007, ktorým sa prijíma spoločná špecifikácia národného registra vozidiel uvedená v článku 14 ods. 4 a 5 smerníc 96/48/ES a 2001/16/ES (2), sa opisuje implementácia európskej globálnej architektúry národných registrov vozidiel (NRV) a v prípade potreby sa po vyhodnotení pilotného projektu Európskou železničnou agentúrou ustanovuje aktualizácia rozhodnutia. Navyše sa v ňom ustanovuje, aby sa na základe rozhodnutia prepojili národné registre vozidiel s virtuálnym registrom vozidiel (VRV). Európska železničná agentúra implementovala a vyhodnotila pilotný projekt. 26. marca 2010 zaslala Komisii odporúčanie ERA/REC/01-2010/INT, v ktorom sa navrhuje aktualizácia prílohy k rozhodnutiu 2007/756/ES. Rozhodnutie 2007/756/ES by sa preto malo zmeniť a doplniť.
(2)
V článku 33 ods. 2 smernice 2008/57/ES sa stanovuje, že NRV má okrem iných povinných informácií obsahovať identifikáciu majiteľa vozidla a subjekt zodpovedný za údržbu. Na prispôsobenie neštandardných NRV tak, aby obsahovali položku 9.2. IČO, a na aktualizovanie informácií o majiteľovi a subjekte zodpovednom za údržbu vozidiel už registrovaných v NRV je preto potrebné prechodné obdobie.
(3)
Prechodné obdobia pre existujúce vozidlá opísané v oddiele 4.3 prílohy k rozhodnutiu 2007/756/ES sa skončili alebo sa končia. Bývalý registračný subjekt zodpovedný za registráciu vozidla mal sprístupniť všetky požadované informácie dostupné podľa dohody medzi ním a registračným subjektom určeným podľa článku 4 rozhodnutia 2007/756/ES. Prenos týchto informácií sa mal uskutočniť do 9. novembra 2008. Registračný subjekt každého členského štátu mal zapísať vozidlá používané v medzinárodnej doprave do svojho NRV do 9. novembra 2009. Registračný subjekt každého členského štátu mal zapísať vozidlá používané vo vnútroštátnej doprave do svojho NRV do 9. novembra 2010.
(4)
Opatrenia stanovené v tomto rozhodnutí sú v súlade so stanoviskom výboru zriadeného v súlade s článkom 29 ods. 1 smernice 2008/57/ES,
PRIJALA TOTO ROZHODNUTIE:
Článok 1
Príloha k rozhodnutiu 2007/756/ES sa nahrádza textom v prílohe k tomuto rozhodnutiu.
Článok 2
1. Európska železničná agentúra prispôsobí do 30. júna 2011 inštalačné súbory a dokumenty použité na zriadenie štandardného národného registra vozidiel (NRV), prekladača a virtuálneho registra vozidiel s cieľom pridať informácie o povoleniach na uvedenie do prevádzky udelených v iných členských štátoch (položky 2, 6, 12 a 13).
2. Európska železničná agentúra zverejní do 30. júna 2011 návod na uplatňovanie globálnej architektúry NRV EÚ.
Článok 3
1. Členské štáty prispôsobia svoj národný register vozidiel do 31. decembra 2011 tak, aby zahŕňal informácie o povoleniach na uvedenie do prevádzky udelených v iných členských štátoch (položky 2, 6, 12 a 13 podľa prílohy), a ak používajú neštandardný národný register vozidiel, prispôsobia ho tak, aby zahŕňal položku 9.2. IČO, ktoré sa uvádza v prílohe v súlade s inštalačnými súbormi podľa článku 2.
2. Členské štáty zabezpečia, aby sa v prípade vozidiel zaregistrovaných pred nadobudnutím účinnosti tohto rozhodnutia IČO subjektu zodpovedného za údržbu zaznamenalo do národného registra vozidiel do 31. decembra 2011.
Článok 4
Členské štáty zabezpečia, aby sa ich národný register vozidiel prepojil s virtuálnym registrom vozidiel do 31. decembra 2011.
Článok 5
Toto rozhodnutie je určené členským štátom.
V Bruseli 10. februára 2011

Classification:
Level 1 Topics: 100150
100158
100154
100144
Level 2 Topics: 100239
100222
100261
100176
100238
Level 3 Topics: 2015
5442
3641
1422
4539
All Topics: 3648
4514
4651
5864
616